Document ID: 32013R0230

A BIZOTTSÁG 230/2013/EU VÉGREHAJTÁSI RENDELETE
(2013. március 14.)
az aroma- és ízesítőanyagok csoportba tartozó egyes takarmány-adalékanyagok forgalomból történő kivonásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 10. cikke (5) bekezdésére,
mivel:
(1)
Az 1831/2003/EK rendelet rendelkezik az adalékanyagok takarmányozási célokra történő felhasználásának engedélyezéséről, valamint az engedély megadásának feltételeiről és eljárásairól. Az említett rendelet 10. cikke rendelkezik a 70/524/EGK tanácsi irányelv (2) alapján engedélyezett adalékanyagok újraértékeléséről.
(2)
A mellékletben meghatározott takarmány-adalékanyagok használatát a 70/524/EGK irányelv határozatlan időre engedélyezte. Ezután ezek a takarmány-adalékanyagok a takarmány-adalékanyagok közösségi nyilvántartásába mint meglévő termékek kerültek be az 1831/2003/EK rendelet 10. cikke (1) bekezdésének megfelelően.
(3)
A melléklet A. részében aroma- és ízesítőanyagként meghatározott takarmány-adalékanyagok felhasználása tekintetében nem érkezett az 1831/2003/EK rendelet 10. cikkének (2) bekezdése szerinti engedélyezési kérelem az említett rendelkezésben meghatározott határidőn belül. A melléklet B. részében aroma- és ízesítőanyagként meghatározott takarmány-adalékanyagok felhasználása tekintetében nem érkezett kérelem az említett határidőn belül egyes olyan állatfajok vagy állatfaj-kategóriák tekintetében, amelyekre az érintett takarmány-adalékanyagok engedélyezése a 70/524/EGK irányelv szerint megtörtént. A melléklet B. részében aroma- és ízesítőanyagként meghatározott szacharin és kalcium-szacharin felhasználása tekintetében nem érkezett kérelem az említett határidőn belül azon egyetlen állatkategória tekintetében, amelyre az említett takarmány-adalékanyagok engedélyezése a 70/524/EGK irányelv szerint megtörtént.
(4)
Az átláthatóság érdekében azokat a takarmány-adalékanyagokat, amelyekre az 1831/2003/EK rendelet 10. cikke (2) bekezdésében meghatározott határidőn belül nem érkezett engedélyezési kérelem, a takarmány-adalékanyagok közösségi nyilvántartásának külön részébe vették fel.
(5)
Ezeket a takarmány-adalékanyagokat ezért aroma- és ízesítőanyagként történő felhasználásuk tekintetében ki kell vonni a forgalomból, kivéve, ha olyan állatfajoknál és állatfaj-kategóriáknál használják fel azokat, amelyek tekintetében engedélyezési kérelmet nyújtottak be. Ez az intézkedés nem korlátozza az egyes fent említett adalékanyagok olyan más állatfajok vagy állatfaj-kategóriák vagy egyéb funkcionális csoportok esetében történő felhasználását, amelyekre azok engedélyezhetők.
(6)
Helyénvaló átmeneti időszakot engedélyezni az érintett felek számára az olyan érintett adalékanyagok, előkeverékek, takarmánykeverékek és takarmány-alapanyagok meglévő készleteinek felhasználására, amelyeket ezen adalékanyagok felhasználásával állítottak elő, figyelembe véve a kérdéses adalékanyagokat tartalmazó egyes takarmányok eltarthatóságát.
(7)
A mellékletben felsorolt termékek forgalomból történő kivonása nem érinti az engedélyezésüket vagy az 1831/2003/EK rendelet szerint meghatározott státusukkal kapcsolatos intézkedés meghozatalát.
(8)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Visszavonás
A melléklet A. részében felsorolt, az „aroma- és ízesítőanyagok” csoportba tartozó takarmány-adalékanyagokat ki kell vonni a forgalomból.
A melléklet B. részében felsorolt, az „aroma- és ízesítőanyagok” csoportba tartozó takarmány-adalékanyagokat a melléklet B. részében foglalt egyes állatfajok vagy állatfaj kategóriák tekintetében ki kell vonni a forgalomból.
2. cikk
Átmeneti intézkedések
(1) A melléklet A. részében meghatározott takarmány-adalékanyagok meglévő készletei 2014. április 10-ig továbbra is forgalomba hozhatók és felhasználhatók az „aroma- és ízesítőanyagok” csoportba tartozó takarmány-adalékanyagként.
(2) Az (1) bekezdésben említett adalékanyagok hozzáadásával előállított előkeverékek 2014. október 10-ig továbbra is forgalomba hozhatók és felhasználhatók.
(3) Az (1) bekezdésben említett adalékanyagok vagy a (2) bekezdésben említett előkeverékek hozzáadásával előállított takarmánykeverékek és takarmány-alapanyagok, amelyek címkézése 2015. április 10-ig a 767/2009/EK rendelet szerint történt, továbbra is forgalomba hozhatók és felhasználhatók a készletek kimerüléséig.
(4) A melléklet B. részében felsorolt takarmány-adalékanyagokra a melléklet B. részében foglalt állatfajok vagy állatfaj-kategóriák tekintetében az (1), (2) és a (3) bekezdés vonatkozik.
3. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2013. március 14-én.

Labels: 3
17
6